Patru băieți din Galați, agresați de doi adolescenți în plină stradă. Unul dintre ei i-a amenințat cu un briceag
Doi adolescenţi, de 15 şi 16 ani, sunt cercetaţi de poliţişti, după ce ar fi agresat patru băieţi, pe o stradă din Galaţi. Cel de 15 ani i-a ameninţat cu un briceag.
"La data de 12 martie 2024, ora 21:18, Inspectoratul de Poliţie Judeţean Galaţi a fost sesizat, prin apel la S.N.U.A.U 112, cu privire la o agresiune fizică ce ar fi avut loc pe strada Costache Conachi din municipiul Galaţi. La scurt timp după apelul telefonic, la sediul Secţiei 3 Poliţie Galaţi, s-au prezentat patru minori, cu vârste cuprinse între 15 - 17 ani, care au reclamat că, în timp ce se deplasau pe strada Costache Conachi, în momentul în care s-au intersectat cu alţi 2 minori, aceştia din urmă i-ar fi agresat fizic, fără niciun motiv", a transmis, joi, IPJ Galaţi.
Sursa citată a precizat că a fost întocmit un dosar penal pentru infracţiunea de lovire sau alte violenţe, iar în urma activităţilor investigative efectuate, poliţiştii au identificat persoanele bănuite de comiterea acestor fapte, fiind vorba despre doi minori, cu vârstele de 16, respectiv 15 ani, ambii din municipiul Galaţi.
"De asemenea, s-a stabilit că minorul de 15 ani, în momentul agresiunii, ar fi ameninţat victimele cu un obiect tăietor-înţepător (briceag) şi, împreună cu celălalt minor, le-ar fi urmărit chiar şi după ce acestea au traversat strada în fugă, pentru a scăpa. După probatoriul administrat în cauză, în care a fost extinsă urmărirea penală şi cu privire la infracţiunile de tulburarea ordinii şi liniştii publice, ameninţare şi portul sau folosirea fără drept de obiecte periculoase, la data de 28 martie 2024, faţă de minorul cu vârsta de 16 ani a fost luată măsura reţinerii, pentru 24 de ore, urmând ca a doua zi să fie prezentat Parchetului de pe lângă Judecătoria Galaţi cu propunerea luării unei măsuri preventive", a mai precizat Poliţia.
Anchetatorii au mai transmis că băiatul de 15 ani urmează să fie expertizat pentru stabilirea discernământului.